สินเชื่ออีสานหดหวั่นหนี้เสีย
ธปท.เผยภาวะสินเชื่อในปี 2559 ภาคอีสานโตแผ่ว จาก 7.3% เหลือ 1% เหตุแบงก์ผวาหนี้เสีย
5 ก.พ. 2560

โพสต์ทูเดย์ – ธปท.เผยภาวะสินเชื่อในปี 2559 ภาคอีสานโตแผ่ว จาก 7.3% เหลือ 1% เหตุแบงก์ผวาหนี้เสีย ด้านภาคเหนือและภาคใต้ปรับดีขึ้น
ธนาคารแห่งประเทศไทย (ธปท.) รายงานภาวะเศรษฐกิจการเงินรายภาคในสิ้นปี 2559 ที่ผ่านมา พบว่า ภาวะการเงินในภาคตะวันออกเฉียงเหนือมียอดคงค้างสินเชื่อ 8.23 แสนล้านบาท มีอัตราการขยายตัวเพียง 1% ลดลงจากปีก่อนหน้าที่ขยายตัวถึง 7.3% และลดลงจากสินเชื่อธุรกิจและสินเชื่อครัวเรือน เนื่องจากธนาคารพาณิชย์ยังคงระมัดระวังการให้กู้ เพราะกังวลปัญหาหนี้เสีย รวมทั้งหนี้ครัวเรือนยังอยู่ในระดับสูง ด้านยอดเงินฝากคงค้างยังขยายตัวดีที่ 4.1% จากปีก่อนหน้าที่ขยายตัว 2.7% 
สำหรับภาวะการเงินในภาคเหนือ พบว่า มียอดคงค้างเงินให้สินเชื่ออยู่ที่ 5.85 แสนล้านบาท หดตัว 0.7% แต่ถือว่าปรับดีขึ้นเมื่อเทียบกับปีก่อนที่มียอดคงค้าง 5.88 แสนล้านบาท ขยายตัวติดลบ 1.2% ซึ่งหดตัวจากสินเชื่อในพื้นที่ภาคเหนือตอนล่าง จากสินเชื่อธุรกิจการเงิน อุตสาหกรรม อสังหาริมทรัพย์ และขนส่ง ส่วนสินเชื่อค้าปลีกค้าส่ง เกษตรกรรม และสินเชื่ออุปโภคส่วนบุคคล ขยายตัวชะลอลง ขณะที่สินเชื่อที่ให้กับธุรกิจโรงแรม ก่อสร้าง และสุขภาพ ยังขยายตัวดี สำหรับเงินฝากมียอดคงค้างเงินฝากอยู่ที่ 6.38 แสนล้านบาท ขยายตัว 2.5% 
ด้านภาวะการเงินภาคใต้ ในสิ้นปี 2559 ยอดสินเชื่อคงค้างอยู่ที่ 6.89 แสนล้านบาท ขยายตัว 2.2% เทียบกับปีก่อนหน้าที่มียอดคงค้าง 6.74 แสนล้านบาท ขยายตัวติดลบ 5% ซึ่งเพิ่มขึ้นตามสินเชื่อเพื่อการผลิต โดยเฉพาะสินเชื่อเพื่อการผลิตยางและธุรกิจไม้ การขายส่งขายปลีก ส่วนสินเชื่ออุปโภคบริโภคยังคงปรับลดลงต่อเนื่องจากสินเชื่อบ้าน สินเชื่อเช่าซื้อรถ ด้านเงินฝากคงค้าง 6.46 แสนล้านบาท ขยายตัว 3%